Dominic Cummings
Dominic Cummings var politisk rådgiver for det britiske Conservative Party i forskellige roller fra 2007 til 2020. Han er uddannet som historiker fra Exeter College, University of Oxford.
Han har arbejdet som politisk kampagnemedarbejder siden 1999. Han fungerede bl.a. som særlig rådgiver for Michael Gove fra 2007-2014 i dennes periode som undervisningsminister. I 2015 blev han leder af Vote Leave kampagnen, Conservative Party's kampagne for at forlade EU ved folkeafstemningen i 2016, og han tilskrives en stor del af æren for resultatet af afstemningen.
I sommeren 2019 spillede han en hovedrolle i den interne kampagne i partiet for at få fjernet Theresa May fra posten som partileder og premierminister. Da Boris Johnson blev valgt til ny partileder blev Cummings udnævnt til hans særlige rådgiver. Han tilskrives en central del af æren for Boris Johnsons massive valgsejr ved parlamentsvalget i december 2019.
I maj 2020 blev Cummings genstand for voldsom kritik, da han brød adfærds- og karantænereglerne for færden rundt i Storbritannien ved at køre i bil tværs gennem landet til sine forældres gård i det nordøstlige England. Et større antal parlamentsmedlemmer, som i øvrigt ikke var tilhængere af Cummings stil som rådgiver, forlangte ham fjernet, men Boris Johnson holdt fast ved sin chefstrateg.
Cummings forlod sin post i november 2020 efter konflikt i staben i Downing Street og angiveligt en konflikt med Boris Johnsons samleverske, Carrie Symonds. Efterfølgende har Cummings i skarpe vendinger, bl.a. i TV-interviews, kritiseret regeringen og især Boris Johnson for dennes håndtering af Covid19-krisen og kaldt Johnson for uværdig og ukvalificeret til at være landets premierminister.